Vrou wreed aangeval by Fort KlapperkopFoto: Hi-Risk Unit Volgens Hi-Risk Unit-veiligheidsdienste het die aanval op een van die roetes naby Fonteinesirkel plaasgevind. “Die vrou het ŉ ent voor haar man gery toe sy deur die vier mans gedwing is om stil te hou. Hulle het haar in die bosse ingetrek en haar herhaaldelik met ŉ klip geslaan.” Die vrou kon daarin slaag om haar valhelm aan te hou en het dit moontlik haar lewe gered. “Sy het geskree en die aanvallers probeer afweer terwyl hulle haar gewurg het. Haar man was onbewus van wat aangaan en twee van die aanvallers het na hom gaan soek. Hy kon daarin slaag om by ŉ pad uit te kom waar hy ŉ veiligheidsmotor gevind het. Hulle wou hom glo nie help nie en hy het met sy fiets teruggery om na sy vrou te gaan soek. Sy vrou kon intussen wegkom en het in die rigting van die R21 gevlug waar ŉ motoris haar opgelaai en na veiligheid gebring het.” Foto: Hi-Risk Unit Die jongste voorval kom nadat ŉ fietsryer twee weke gelede aangeval en van sy fiets beroof is. Talle gewelddadige aanvalle het die afgelope paar maande by Fort Klapperkop plaasgevind sowel as in die nabygeleë Groenkloof-natuurreservaat. Veiligheid in dié reservaat is intussen opgeskerp.